****

**GRAD GOSPIĆ**

**OBRAZLOŽENJE II. IZMJENA I DOPUNA PRORAČUNA GRADA**

 **GOSPIĆA ZA 2023. GODINU**

Proračun Grada Gospića za 2023. godinu i projekcije za 2024. i 2025. godinu usvojilo je Gradsko vijeće Grada Gospića na sjednici održanoj 9. prosinca 2022. godine, a objavljen je u „Službenom vjesniku Grada Gospića“ broj 16/22.

I. Izmjene Proračuna Grada Gospića za 2023. godinu usvojilo je Gradsko vijeće Grada Gospića na sjednici održanoj 14. travnja 2023. godine, a objavljen je u „Službenom vjesniku Grada Gospića“ broj 02/23.

Člankom 45. Zakona o proračunu („Narodne novine“ broj 144/21, u daljnjem tekstu: Zakon) propisano je da se izmjenama i dopunama proračuna mijenja isključivo plan za tekuću proračunsku godinu, da se izmjene i dopune proračuna sastoje se od plana za tekuću proračunsku godinu i sadrže opći i posebni dio te obrazloženje izmjena i dopuna proračuna.

U skladu s odredbama članka 45. Zakona sačinjene su II. izmjene i dopune Proračuna Grada Gospića za 2023. godinu.

Tijekom proračunske 2023. godine utvrđeno je da su nastupile promjene u Proračunu te je stoga potrebno, u skladu sa Zakonom, uravnotežiti proračunske prihode i rashode, preraspodijeliti rashode i planirati novonastale projekte.

Ovim izmjenama i dopunama predlažu se izmjene i dopune plana na stavkama prihoda i rashoda sukladno izmijenjenim okolnostima i poslovnim događajima u tijeku 2023. godine, osigurava se izvršavanje neophodnih rashoda i planiraju projekti za koje su osigurani novi izvori.

**SAŽETAK RAČUNA PRIHODA I RASHODA**

Uvođenjem eura kao službene valute u Republici Hrvatskoj od 1. siječnja 2023. godine, prema Uputama Ministarstva financija sažetak Proračuna Grada Gospića za 2023. godinu planiran je i u kunama i u eurima dok su preostali dijelovi Proračuna planirani u eurima.

Prihodi Proračuna za 2023. godinu predloženim izmjenama i dopunama povećavaju se za **463.929 € (3.495.473 kn),** odnosno 1,96% u odnosu na plan, te sada iznose **24.174366€ (182.141.760 kn)**.

Isto tako, rashodi Proračuna povećavaju se za **463.929 € (3.495.473 kn)** te sada iznose **25.707.896 € (193.696.143 kn).**

**SAŽETAK PRIMITAKA I IZDATAKA**

Sažetak primitaka i izdataka ostaje *nepromijenjen.*

**SAŽETAK PRENESENOG VIŠKA/MANJKA PRETHODNIH GODINA**

Sažetak prenesenog viška/manjka prethodnih godina ostaje *nepromijenjen.*

**OPĆI DIO**

**A. Račun prihoda i rashoda**

Ukupni **Prihodi poslovanja (razred 6)** povećavaju se za 463.929 €, odnosno 1,98% u odnosu na plan, te sada iznose 23.901.268 €:

* **Prihodi od poreza (skupina 61) -***ostaje nepromijenjeno*
* **Pomoći iz inozemstva i od subjekata unutar općeg proračuna (skupina 63)** - *povećava se za 463.929€*
* **Prihodi od imovine (skupina 64) -***ostaje nepromijenjeno*
* **Prihodi po posebnim propisima (skupina 65) -***ostaje nepromijenjeno*
* **Prihodi od upravnih i administrativnih pristojbi, pristojbi po posebnim propisima i naknada (skupina 66)** - *ostaje nepromijenjeno*
* **Prihodi skupine 68**- *ostaje nepromijenjeno.*

**Prihodi od prodaje nefinancijske imovine (razred 7)** - *ostaje nepromijenjeno.*

*Tabela br. 1. Planirani prihodi po skupinama za 2023. godinu u €*

|  |  |  |  |
| --- | --- | --- | --- |
| **Vrsta prihoda** | **Tekući plan za 2023.** | **Promjena** | **Novi plan za 2023.** |
| **61 Prihodi od poreza** | 3.984.558 | 0 | 3.984.558 |
| **63 Pomoći iz inozemstva i od subjekata unutar općeg proračuna** | 16.896.374 | 463.929 | 17.360.303 |
| **64 Prihodi od imovine** | 584.428 | 0 | 584.428 |
| **65 Prihodi od upravnih i administrativnih pristojbi, pristojbi po posebnim propisima i naknada** | 1.769.145 | 0 | 1.769.145 |
| **66 Prihodi od prodaje proizvoda i robe te pruženih usluga i prihodi od donacija** | 189.926 | 0 | 189.926 |
| **68 Kazne, upravne mjere i ostali prihodi**  | 12.908 | 0 | 12.908 |
| **71 Prihodi od prodaje ne proizvedene dugotrajne imovine** | 141.369 | 0 | 141.369 |
| **72 Prihodi od prodaje proizvedene dugotrajne imovine** |  131.729 | 0 |  131.729 |
| **UKUPNO** | 23.710.437 | 463.929 | 24.174.366 |

**Rashodi poslovanja (razred 3)** u 2023. Godini povećavaju se za 393.956 €te sada iznose 12.174.173€.

**Rashodi za nabavu nefinancijske imovine (razred 4)** u 2023. godini povećavaju se za 64.125€ te sada iznose 13.533.723 €.

*Tabela br. 2. Planirani rashodi po skupinama za 2023. godinu u €*

|  |  |  |  |
| --- | --- | --- | --- |
| **Vrsta rashoda** | **Tekući plan za 2023.** | **Promjena** | **Novi plan za 2023.** |
| **31 Rashodi za zaposlene** | 6.816.062 | 5.848 | 6.821.910 |
| **32 Materijalni rashodi** | 4.014.631 | 393.956 | 4.408.587 |
| **34 Financijski rashodi** | 63.793 | 0 | 63.793 |
| **35 Subvencije** | 51.198 | 0 | 51.198 |
| **36 Pomoći dane u inozemstvo i unutar općeg proračuna** | 10.618 | 0 | 10.618 |
| **37 Naknade građanima i kućanstvima na temelju osiguranja i druge naknade** | 227.772 | 0 | 227.772 |
| **38 Ostali rashodi** | 590.295 | 0 | 590.295 |
| **41 Rashodi za nabavu neproizvedene dugotrajne imovine** | 11.505 | 0 | 11.505 |
| **42 Rashodi za nabavu proizvedene dugotrajne imovine** | 12.063.383 | 64.125 | 12.127.508 |
| **45 Rashodi za dodatna ulaganja u nefinancijskoj imovini** | 1.394.710 | 0 | 1.394.710 |
| **UKUPNO** | 25.243.967 | 463.929 | 25.707.896 |

**B. Račun zaduživanja/financiranja**

Primici od financijske imovine i zaduživanja su *nepromijenjeni.*

Izdaci za otplatu glavnice su *nepromijenjeni.*

**C. Preneseni višak/manjak iz prethodnih godina**

Preneseni višak/manjak iz prethodnih godina ostaje *nepromijenjen.*

**OBRAZLOŽENJE IZMJENA I DOPUNA U POSEBNOM DIJELU PRORAČUNA**

Posebni dio proračuna se sastoji od plana rashoda i izdataka iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

Ukupni rashodi i izdaci Proračuna za 2023. godinu ovim izmjenama i dopunama povećavaju se za 463.929€ te sada iznose 26.366.253€.

*Tabela br. 3 Planirani rashodi po razdjelima za 2023. godinu u €*

|  |  |  |  |
| --- | --- | --- | --- |
| **Rashodi razdjela** | **Tekući plan za 2023.** | **Promjena** | **Novi plan za 2023.** |
| **001 – Predstavničko i izvršno tijelo**  | 69.414 | 0 | 69.414 |
| **002 – Tajništvo**  | 95.599 | 0 | 95.599 |
| **003 – GUO za samoupravu i upravu**  | 10.717.511 | 269.592 | 10.987.103 |
| **004 – GUO za komunalnu djelatnost i zaštitu okoliša** | 15.003.391 | 194.337 | 15.197.728 |
| **005 – Jedinica za unutarnju reviziju**  | 1.146 | 0 | 1.146 |
| **006 – GUO za prostorno uređenje i gradnju** | 15.263 | 0 | 15.263 |
| **UKUPNO** | 25.902.324 | 463.929 | 26.366.253 |

**Ovim Izmjenama i dopunama Proračuna, tekući plan za 2023. godinu mijenja se samo u dijelu rashoda razdjela 003 – GUO za samoupravu i upravu i razdjela 004 - GUO za komunalnu djelatnost i zaštitu okoliša.**

**Ukupni rashodi Razdjela 003 – GUO za samoupravu i upravu** povećavaju se za 269.592 € i iznose 10.987.103 €.

Do izmjena i dopuna je došlo u:

1. **Glavi 00301 UPRAVNI ODJELI**, Programu 0101 Redovne djelatnosti upravnih odjela, Aktivnosti A100001 Obavljanje redovne djelatnosti upravnih odjela,
2. **Glavi 00303 ŠKOLSTVO I PREDŠKOLSKI ODGOJ**, Programu 0101 Predškolski odgoj i obrazovanje, Tekućem projektu T100002 Projekt ''Sretni mališani'' i Aktivnosti A100005 Opremanje dječjeg vrtića.

**I. Glava 00301 UPRAVNI ODJELI** - povećava se za 233.892 € u odnosu na tekući plan te sada iznosi 2.356.326 €.

U odnosu na tekući plan, ovim izmjenama i dopunama Program 0101 Redovne djelatnosti upravnih odjela se povećava za 233.892 € te sada iznosi 2.356.326 €.

U Aktivnosti A100001 Obavljanje redovne djelatnosti upravnih odjela, gdje su već planirana sredstva za izradu projektne dokumentacije, dodaje se novi izvor, Izvor 5.6. Prijenos sredstva EU, u iznosu od 233.892 € te se Aktivnost A100001 Obavljanje redovne djelatnosti upravnih odjela povećava za isti iznos i sada iznosi 1.454.871 €.

Razlog povećanju su potpisani ugovori s Ministarstvom regionalnog razvoja i fondova EU. Grad Gospić prijavio je dva projekta na poziv Ministarstva regionalnog razvoja i fondova EU za dodjelu bespovratnih sredstava „Priprema projektno-tehničke dokumentacije za projekte u području digitalne transformacije i zelene tranzicije“ u okviru Nacionalnog plana opravka i otpornosti 2021. – 2026., čiji je cilj sufinancirati pripremu projekata iz područja zelene tranzicije i digitalne transformacije s obzirom na to da je spremna projektno-tehnička dokumentacija preduvjet za brzi početak implementacije i realizacije projekata koji se planiraju financirati EU sredstvima u financijskom razdoblju 2021.-2027.

Na javni poziv Grad je prijavio dva projekta, koliko je najviše i bilo moguće te su s Ministarstvom potpisani ugovori o dodjeli bespovratnih sredstva za izradu projektno-tehničke dokumentacije za:

* Izgradnju i opremanje Centra za zaštitu i spašavanje Grada Gospića i
* Uređenje i izgradnja biciklističke infrastrukture na području Gospića.

Projektne prijavu izradile su stručne službe Grada Gospića, a ukupna vrijednost odobrenih projekta iznosi 259.879,55 eura, od čega će 90% iznosa sufinancirati MRRFEU iz Mehanizma za oporavak i otpornost, a 10% iznosa Grad Gospić.

Ukupno odobrena sredstva za pripremu projektno-tehničke dokumentacije za Centar za zaštitu i spašavanje Grada Gospića iznose 96.560,82 eura, a za projekt uređenja i izgradnje biciklističke infrastrukture na području Gospića 137.330,77 eura.

Sredstvima prvog projekta bit će izrađena projektno-tehnička dokumentacija za izgradnju i opremanje Centra za zaštitu i spašavanje Grada Gospića s ciljem sprječavanja i upravljanja rizicima povezanih s klimom, ne klimatskim prirodnim rizicima i rizicima povezanim s ljudskim aktivnostima, te unaprjeđenja kapaciteta operativnih snaga u sustavu civilne zaštite Grada Gospića.

Sredstvima drugog projekta bit će izrađena projektno-tehnička dokumentacija za uređenje i izgradnju 100,97 km biciklističkih prometnica sukladno Pravilniku o biciklističkoj infrastrukturi.

Kvalitetno uređenim biciklističkim stazama s dodatnim sadržajima želimo našim sugrađanima prije svega omogućiti sigurno kretanje u prometu, ali i osvijestiti ih o mogućnostima korištenja energetski, ekološki i financijski prihvatljivijeg oblika prijevoza. Navedenim projektom obogatit će se i postojeća turistička infrastruktura.

Specifični cilj ovog programa i aktivnosti je dugoročno provoditi politiku plaća i drugih materijalnih prava zaposlenika Grada u skladu s proračunskim mogućnostima, Kolektivnim ugovorom i inflatornim kretanjima na tržištu roba i usluga, te osigurati sredstva za nesmetano obavljanje poslova u odjelima gradske uprave kao i redovito podmirivati dospjele financijske obveze prema bankama i zaposlenicima zaposlenima preko projekata.

Pokazatelj uspješnosti ovog programa i aktivnosti: ostvareni uvjeti za normalno funkcioniranje upravnih odjela, realizacija planiranih rashoda u skladu s planiranim i u skladu s realiziranim prihodima iz kojih se navedeni rashodi financiraju, uplate glavnice i kamata prema dinamici ugovorenoj ugovorom o zaduživanju, tekući i kapitalni projekti uspješno realizirani, izrađena projektno-tehnička dokumentacija.

**II. Glava 00303 ŠKOLSTVO I PREDŠKOLSKI ODGOJ** - povećava se za 35.700 € u odnosu na tekući plan te sada iznosi 5.468.294 €.

U odnosu na tekući plan, ovim izmjenama i dopunama Program 0101 Predškolski odgoj i obrazovanje se povećava za 35.700 € te sada iznosi 65.554 €.

**Tekući projekt T100002 Projekt ''Sretni mališani''**- povećava se iznos za 15.700 € te sada iznosi 27.371 €.

Projekt „Sretni mališani“ u cijelosti je financiran EU sredstvima. Nositelj projekta je Grad Gospić, a partneri u provedbi su Dječji vrtić Pahuljica u Gospiću i Općina Perušić. Projektom se produljilo radno vrijeme Dječjeg vrtića Pahuljica u Gospiću i područnom vrtiću Perušić, te se omogućilo usklađivanje poslovnog i obiteljskog života obitelji s uzdržavanim članovima Gospića i Perušića uključenima u program ranog i predškolskog odgoja i obrazovanja. Sredstvima u visini od 15.700 € nabavit će se didaktička oprema, papirnata konfekcija i pribor za likovni (blokovi, tempere, bojice, papir, plastelin…) te igračke za sve skupine u Dječjem vrtiću Pahuljica.

U ovom programu dodaje se nova aktivnost, **Aktivnost A100005 Opremanje dječjeg vrtića** u iznosu od 20.000 €. Ovim sredstvima, odnosno nabavom novog namještaja, opremit će se 3 prostorije dječjeg vrtića u Ličkom Osiku te kroz opremanje unaprijediti kvaliteta i stvoriti bolji uvjeti boravka korisnicima odgojnog sustava za predškolsku djecu u naselju Lički Osik.

Realizacijom projekta doprinosi se stvaranju adekvatnijih uvjeta za provođenje programa predškolske djelatnosti odgoja i obrazovanja na području naselja Lički Osik kao i za formiranje nove jasličke skupine.

Specifični cilj ovog projekta i aktivnosti jest povećanje dostupnosti ranog i predškolskog odgoja i obrazovanja kroz osiguranje infrastrukturnih i materijalnih kapaciteta.

Pokazatelji uspješnosti ovog projekta i aktivnosti: broj upisane djece u predškolski odgoj i obrazovanje u dječjem vrtiću, provedba mjera Državnog pedagoškog standarda te zadovoljstvo djece i roditelja s pruženom uslugom.

**Ukupni rashodi 004 – GUO za komunalnu djelatnost i zaštitu okoliša** povećavaju se za 194.337€ i iznose 15.197.728€.

Do izmjena i dopuna je došlo u:

1. **Glavi 00404 ZAŠTITA OKOLIŠA,** Programu 0101 Aktivnosti u zaštiti okoliša, Kapitalnom projektu K100009 Nabava spremnika za odvojeno prikupljanje otpada, Tekućem projektu T100003 Sanacija divljih odlagališta, Aktivnosti A100004 SECAP, Aktivnosti A100005 Izobrazno-informativne aktivnosti i Tekućem projektu T100001 LIFE ReHABITA

**I. Glava 00404 ZAŠTITA OKOLIŠA -** povećava se za 194.337€ u odnosu na tekući plan te sada iznosi 368.167 €.

U odnosu na tekući plan, ovim izmjenama Program 0101 Aktivnosti u zaštiti okoliša povećava se za 187.489 € te sada iznosi 357.872 €.

Ovim izmjenama i dopunama obuhvaćeni su sljedeći projekti i aktivnosti:

**U Kapitalnom projektu K100009 Nabava spremnika za odvojeno prikupljanje otpada** povećava se Izvor 5.5. Kapitalne pomoći - FZZO za 64.125 €.

Grad Gospić prijavio se na Javni poziv za sufinanciranje mjera odvojenog sakupljanja komunalnog otpada (JP ZO 2/2023) koji je raspisao Fond za zaštitu okoliša i energetsku učinkovitost s ciljem unapređenja sustava odvojenog prikupljanja otpada.

S Fondom za zaštitu okoliša i energetsku učinkovitost sklopljen je Ugovor o sufinanciranju poticanja mjera odvojenog sakupljanja komunalnog otpada u vrijednosti projekta 64.125,00 €. Sredstvima će se nabaviti otpadomjeri koji služe za mjerenje količine odvojeno prikupljenog otpada. Nabavit će se 18 komada otpadomjera volumena 22 litre.

**U Tekućem projektu T100003 Sanacija divljih odlagališta** dodaje se novi Izvor 5.5. Kapitalne pomoći - FZZO, u iznosu od 91.739 €.

Grad Gospić prijavio se na Javni poziv za neposredno su/financiranje uklanjanja otpada odbačenog u okoliš (tzv. „divlja odlagališta“) (ZO-1/2023) koji je raspisao Fond za zaštitu okoliša i energetsku učinkovitost s ciljem uklanjanja divljih odlagališta otpada. Ovim projektom izvest će se radovi na sanaciji “divljih odlagališta”, odnosno uklanjanju otpada odbačenog u okoliš na katastarskim česticama 606/48 i 606/49, k.o. Divoselo te poduzimanje mjera za sprječavanje ponovnog odbacivanja otpada na tim lokacijama (postavljanje oznaka i ograđivanje saniranih čestica), a u skladu s Planom uklanjanja otpada odbačenog u okoliš (broj dokumenta 82912-23, iz svibnja 2023. godine, izrađenom od tvrtke Alfa Atest d.o.o.). Katastarske čestice 606/48 i 606/49, k.o. Divoselo u vlasništvu su Grada Gospića i na istima je planirana izgradnja pretovarne stanice i reciklažnog dvorišta za građevinski otpad.

U ovom programu dodaje se nova aktivnost, **Aktivnost A100004 SECAP** u iznosu od 11.500 €.

Grad Gospić prijavio se na Javni poziv za sufinanciranje radnih podloga za izradu Programa prilagodbe klimatskim promjenama i SECAP(JP ZO 4/2023) koji je raspisao Fond za zaštitu okoliša i energetsku učinkovitost. Ugovor o neposrednom sufinanciranju radnih podloga za izradu akcijskih planova energetski održivog razvitka i prilagodbe klimatskim promjenama (SECAP) vrijednosti 11.500 € sklopljen je s Fondom. SECAP predstavlja ključni dokument koji na bazi izvješća o stanju okoliša ocjenjuje utjecaj rizika na klimatske promjene i identificira prioritetne mjere ublažavanja klimatskih promjena poput energetske učinkovitosti, korištenja obnovljivih izvora energije, te mjere prilagodbe klimatskim promjenama.

SECAP je važan strateški dokument, alat za planiranje prilagodbe na klimatske promjene u jedinicama lokalne samouprave kojima se priključio i Grad Gospić, budući da želimo imati podlogu i jasno uporište utemeljeno na strateškom aktu potrebnom za prijave na naredne javne pozive za sufinanciranje projekata sufinancirane nacionalnim i EU sredstvima.

U ovom programu dodaje se nova aktivnost, **Aktivnost A100005 Izobrazno-informativne aktivnosti** u iznosu od 20.125 €.

Grad Gospić prijavio se na Javni poziv za sufinanciranje provođenja izobrazno-informativne aktivnosti o gospodarenju otpadom (JP ZO 3/2023) koji je raspisao Fond za zaštitu okoliša i energetsku učinkovitost. Ugovor o sufinanciranju provođenja izobrazno-informativnih aktivnosti o gospodarenju otpadom u okviru kružnog gospodarstva, vrijednost 20.125 € potpisan je s Fondom. Svrha projekta je podizanje svijesti građana o važnosti sprječavanja nastanka otpada, ponovne uporabe proizvoda, odvojenog sakupljanja komunalnog otpada te recikliranja, a sve sa ciljem povećanja stope odvojenog skupljanja komunalnog otpada. Aktivnosti koje će se provoditi odnose se na kompletnu produkciju predstava za školsku djecu, tisak slikovnice za djecu, radijske spotove i internet oglase, tisak letaka i plakata, a sve u cilju smanjenja količine biorazgradivog otpada koji se odlaže na odlagalište otpada.

Specifični cilj ove glave i programa jesu aktivnosti i projekti kojima se direktno doprinosi zaštiti okoliša i energetskoj učinkovitosti, očuvati postojeću bioraznolikost, očuvati kakvoću okoliša i poboljšati sveukupnu razinu zdravlja u gradu vodeći brigu o okolišu.

Pokazatelji uspješnosti su: veće količine odvojenog otpada i smanjena količina miješanog otpada, saniranje i smanjenje divljih odlagališta otpada, izrađen strateški dokument, educirano stanovništvo.

U odnosu na tekući plan, ovim izmjenama Program 0102 Energetska učinkovitost povećava se za 6.848 € te sada iznosi 10.295 €.

Ovim izmjenama i dopunama obuhvaćen je sljedeći projekt:

U ovom programu dodaje se novi projekt,**Tekući projekt T100001 LIFE ReHABITA** u iznosu od 6.848 €.

Projekt LIFE ReHABITA prijavljen je na Program LIFE, vodeći financijski instrument Europske unije posvećen zaštiti okoliša, očuvanju prirode i djelovanju u području klime.

Nositelj projekta je EuroVértice (Španjolska), a partneri su Ekodoma (Latvija), EAP (Bugarska), AE3R (Rumunjska), KAPE (Poljska) i DOOR (Hrvatska). Svaka partnerska organizacija za pridruženog partnera ima grad/općinu u svakoj državi.

Projekt započinje 1. rujna 2023. i traje do 31. kolovoza 2027. godine (sveukupno 48 mjeseci).

Gradu Gospiću ovim projektom odobrena su sredstva u iznosu od 164.347 €, a ovim izmjenama i dopunama osiguravaju se sredstva za rad u tekućoj godini.

Cilj projekta: umanjiti energetsko siromaštvo tako da se ranjivim skupinama pomogne i pruži podrška u pristupu postojećim financijskim mehanizmima za energetsku obnovu stambenih objekata. To će se postići stvaranjem savjetodavne službe koja će raditi na identificiranju sljedećih problema energetskog siromaštva: visok trošak renovacija koji si ne mogu priuštiti siromašna kućanstva, nedovoljna osviještenost o postojećim subvencijama za renovacije, nedovoljno znanje o prednostima energetske učinkovitosti te nedostatak volje za investicije u stambene jedinice koje se iznajmljuju (od strane najmoprimca i najmodavca).

Projekt LIFE ReHABITA ima za cilj ublažiti energetsko siromaštvo poticanjem cjelovite energetske obnove energetski neučinkovitih domova ranjivih kućanstva u općinama Lorca (Španjolska), Ploiești (Rumunjska), Plovdiv (Bugarska), Saldus (Latvija) i Gospić (Hrvatska).

Projektom će se uspostaviti uredi (one-stop ured) koji će biti zaduženi za informiranje i savjetovanje javnosti o uvjetima energetske obnove, načinima energetske obnove, te pripremu dokumentacije za energetsku obnovu u suradnji sa Središnjim državnim uredom za obnovu i stambeno zbrinjavanje, Ministarstva prostornoga uređenja, graditeljstva i državne imovine.

Građani Gospića i okolice će u uredu moći dobiti savjete i sve potrebne informacije o mjerama kojima mogu poboljšati energetske uvjete u svom kućanstvu, ali i dobiti informacije o mogućnostima financiranja mjera energetske učinkovitosti, kao i pomoć kod prijava na javne pozive za sufinanciranje energetske obnove.

Specifični cilj ove glave i programa jesu aktivnosti i projekti kojima se direktno doprinosi zaštiti okoliša i energetskoj učinkovitosti.

Pokazatelji uspješnosti su: povećanje energetske učinkovitosti, educirano stanovništvo te stvaranje savjetodavne službe